
Text rozhodnutia
Súd: Krajský súd Trnava Spisová značka: 14S/56/2010 Identifikačné číslo súdneho spisu: 2010200441 Dátum vydania rozhodnutia: 18. 12. 2012 Meno a priezvisko sudcu, VSÚ: JUDr. Katarína Benczová ECLI: ECLI:SK:KSTT:2012:2010200441.3 Uznesenie Krajský súd v Trnave v právnej veci žalobcu: Peter Varga - DOBASPO, so sídlom Nám. SNP č. 38, 929 01 Dunajská Streda, IČO: 32 322 691, právne zastúpený: advokátska kancelária HRABOVECKÝ & PARTNERS, s. r. o., so sídlom Nám. Martina Benku 2, 811 07 Bratislava, IČO: 36 859 991, proti žalovanému: Finančné riaditeľstvo SR, so sídlom Vazovova 2, 815 1 Bratislava, o preskúmanie zákonnosti rozhodnutia žalovaného č. I/227/508-61295/2010/992013-r zo dňa 07.júna 2010, vo veci návrhu na odklad vykonateľnosti rozhodnutia, takto r o z h o d o l : Súd o d k l a d á vykonateľnosť rozhodnutia žalovaného č. I/227/508-61295/2010/992013-r zo dňa 07. júna 2010 do právoplatného rozhodnutia súdu vo veci vedenej na Krajskom súde v Trnave pod sp. zn. 14S/56/2010. o d ô v o d n e n i e : Žalobou podanou dňa 25.08.2010 sa žalobca prostredníctvom svojho právneho zástupcu domáhal zrušenia rozhodnutia žalovaného č. I/227/508-61295/2010/992013-r zo dňa 07.06. 2010, ktorým v podstate potvrdil rozhodnutie Daňového úradu Dunajská Streda č. 612/230/59732/09/Stan zo dňa 08.10.2009, o vyrubení rozdielu dane z príjmov fyzických osôb žalobcovi za zdaňovacie obdobie rok 2001 v sume 29.968,13 Eur a zmenil vo výrokovej časti rozhodnutie správneho orgánu prvého stupňa, pričom zmena výroku pozostávala z doplnenia čísla zákona o dani z príjmov, na základe ktorého bolo vydané napadnuté rozhodnutie. Žalobca prostredníctvom právneho zástupcu podaním zo dňa 19.09.2012, doručeným tunajšiemu súdu dňa 24.09.2012 žiadal o odklad vykonateľnosti napadnutého rozhodnutia žalovaného. Uvedené odôvodnil predovšetkým tým, že žalobcovi bol dňa 07.09.2012 doručený daňový exekučný príkaz, na základe ktorého Daňový úrad Nitra ako príslušný správca dane nariadil daňovú exekúciu predajom nehnuteľnosti, bytu č. X, nachádzajúcom sa na 2. poschodí bytového domu, súpisné číslo XXX, postavenom na pozemku, parcela registra „C“, parcela č. XXX, nachádzajúci sa v katastrálnom území H., obec H., zapísaný na LV č. XXXX vedenom Správou katastra Komárno ako aj k nemu prislúchajúceho spoluvlastníckeho podielu na spoločných častiach a zariadeniach príslušného bytového domu. Žalobca ďalej uviedol a poukázal na opodstatnenosť žiadosti o odklad vykonateľnosti napadnutého rozhodnutia tým, že predajom a následným speňažením uvedenej bytovej jednotky v daňovej exekúcií, nebude žalobca schopný zabezpečiť, ani sa podieľať na zabezpečení bývania v prospech jeho maloletých detí prostredníctvom nájmu nehnuteľnosti spôsobilej na bývanie, ani prostredníctvom kúpy inej takejto nehnuteľnosti formou úveru, respektíve pôžičky, nakoľko jeho súčasné príjmy nepostačujú ani na úhradu nákladov s tým spojenými. Podľa § 250c zákona č. 99/1963 Zb. (Občiansky súdny poriadok, ďalej len „O.s.p.“, pozn.) žaloba nemá odkladný účinok na vykonateľnosť rozhodnutia správneho orgánu, pokiaľ osobitný zákon neustanovuje niečo iné. Na žiadosť účastníka môže predseda senátu uznesením vykonateľnosť rozhodnutia odložiť, ak by okamžitým výkonom napadnutého rozhodnutia hrozila závažná ujma. Ak predseda senátu nevyhovie žiadosti, upovedomí o tom účastníka. Súd na základe dôvodov uvedených v žalobcom podanej žiadosti o odklad vykonateľnosti dospel k záveru, že v danom prípade sú splnené podmienky pre odklad vykonateľnosti preskúmavaného rozhodnutia podľa § 250c ods. 1 O.s.p. a rozhodnutie žalovaného o uložení platobnej povinnosti v relatívne značnej výške 29.696,08 eur možno bez ďalšieho považovať za rozhodnutie, okamžitým výkonom ktorého by žalobcovi hrozila závažná ujma predpokladaná procesným predpisom, preto žiadosti žalobcu vyhovel tak, ako je uvedené vo výrokovej časti tohto uznesenia. Poučenie: Proti tomuto uzneseniu nie je prípustný opravný prostriedok.

